b'\n_START_ARTICLE_\n\xc3\x84iti y\xc3\xb6\n_START_PARAGRAPH_\n\xc3\x84iti y\xc3\xb6 (engl. Mother Night, julk. 1961 suom. 1977 Matti Santalahti, Marjatta Kapari) on yksi Kurt Vonnegutin keskeisist\xc3\xa4 romaaneista. Se kertoo amerikkalaisesta kirjailijasta nimelt\xc3\xa4 Howard W. Campbell Jr., joka p\xc3\xa4\xc3\xa4tyy toisen maailmansodan aikana Saksaan n\xc3\xa4ytelm\xc3\xa4kirjailijaksi ja natsipropagandan kirjoittajaksi. Roolinsa mukaisesti h\xc3\xa4n julistaa antaumuksella Kolmannen valtakunnan propagandaa radioaalloilla - l\xc3\xa4hett\xc3\xa4en samalla vaivihkaa t\xc3\xa4rkeit\xc3\xa4 tietoja liittoutuneille rykim\xc3\xa4ll\xc3\xa4 ja tauottamalla puhettaan sopivasti. Sodan j\xc3\xa4lkeen h\xc3\xa4nen on kadottava, h\xc3\xa4n oli roolissaan liian hyv\xc3\xa4. Viisitoista vuotta h\xc3\xa4n piileskelee yksin\xc3\xa4isess\xc3\xa4 ullakkokamarissa New Yorkissa, kunnes er\xc3\xa4\xc3\xa4n\xc3\xa4 kauniina p\xc3\xa4iv\xc3\xa4n\xc3\xa4 h\xc3\xa4net l\xc3\xb6yt\xc3\xa4v\xc3\xa4t sek\xc3\xa4 yst\xc3\xa4v\xc3\xa4t ett\xc3\xa4 vihamiehet. Kirjan kertojana on Campbell itse, kun h\xc3\xa4n odottelee sotarikosoikeudenk\xc3\xa4ynti\xc3\xa4\xc3\xa4n Israelissa._NEWLINE_Campbell esiintyy pieness\xc3\xa4 osassa my\xc3\xb6s Vonnegutin p\xc3\xa4\xc3\xa4teoksessa Teurastamo 5 (1969)._NEWLINE_Kirja on saanut nimens\xc3\xa4 Goethen Faustin mukaan. Kirjan opetus, jota Vonnegut toistelee kirjan eri vaiheissa, on ett\xc3\xa4_NEWLINE_\xc2\xbb..ihminen on se miksi tekeytyy ja niinp\xc3\xa4 on syyt\xc3\xa4 olla tarkkana miksi tekeytyy\xc2\xbb_NEWLINE_. Kaksi muuta usein lainattua lausetta ovat_NEWLINE_\xc2\xbbKuoltuasi olet kuollut\xc2\xbb_NEWLINE_\xc2\xbbLemmiskele aina kun voit. Se tekee hyv\xc3\xa4\xc3\xa4.\xc2\xbb_NEWLINE_Kirjan pohjalta on tehty samanniminen elokuva vuonna 1996, jonka p\xc3\xa4\xc3\xa4osassa on Nick Nolte.'